CELEX: 52021DC0407
Language: hu
Date: 2021-07-16
Title: Javaslat A TANÁCS AJÁNLÁSA az európai kutatási és innovációs paktumról

EURÓPAI BIZOTTSÁG
            Brüsszel, 2021.7.16.
            COM(2021) 407 final
            2021/0230(NLE)
            Javaslat
            A TANÁCS AJÁNLÁSA 
            az európai kutatási és innovációs paktumról
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               Az Európai Kutatási Térség (EKT) 20 éves megvalósításából származó adatok azt mutatják, hogy bár az EKT jelentős eredményekhez járult hozzá olyan területeken, mint a kutatási infrastruktúrák, a nyílt tudomány, a nemzetközi együttműködés, a nemek közötti egyensúly a kutatásban és az innovációban, a közös programozás és a kutatók mobilitása, további lépésekre van szükség. 
            
            
               2020. szeptember 30-án a Bizottság közleményt fogadott el „Új EKT a kutatás és az innováció szolgálatában” címmel (COM(2020) 628 final) egy olyan új Európai Kutatási Térség létrehozása érdekében, amely alkalmas a fenntartható, digitális és reziliens Európára való sikeres átállásra és a jövőre való jobb felkészülésre. 
            
            
               A 2020. évi közlemény az EKT elmélyítésére szólít fel
                  1
               , a tagállami szakpolitikák összehangolásától e szakpolitikák mélyebb integrációjáig. Szorgalmazza, hogy mozgósítsák a tagállamokat a kulcsfontosságú elvek és értékek köré, és határozzák meg a közös fellépés kiemelt területeit. Ez fontos egy olyan időszakban, amikor – különösen a világjárványra tekintettel – fokozott és célzottabb nemzeti finanszírozásra és reformokra van szükség a zöld és digitális kettős átállás felgyorsítása érdekében. 
            
            
               A kutatás és az innováció nagyrészt nemzeti hatáskörbe tartozik, ezért az Európai Kutatási Térség kiépítése nagymértékben a nemzeti szakpolitikai reformokra és nemzeti kezdeményezésekre támaszkodik. Az európai kutatási és innovációs paktum közösen elfogadott értékeket és elveket rögzít, és meghatározza azokat a területeket, amelyeken a tagállamok közösen dolgozzák ki a prioritást jelentő fellépéseket, és ily módon támogatja az új EKT jövőképének és célkitűzéseinek megvalósítását. 
            
            
               A nemzeti EKT-politikák végrehajtásának támogatása érdekében ez a paktum a következőkre épül: i. a kutatás és innováció (K+I) közös uniós elvei és értékei; ii. közös prioritást jelentő tevékenységi területek; iii. közösen elfogadott önkéntes célok mentén végrehajtott beruházások és reformok; valamint iv. egyszerűsített szakpolitikai koordinációs és nyomonkövetési folyamat. Ezen elemek egyetlen jogi aktusba foglalása megerősíti a tagállamok arra irányuló politikai elkötelezettségét, hogy mozgósítsák K+I-politikájukat az Európa előtt álló jelenlegi kihívások, nevezetesen a kettős átállás és a világjárvány utáni helyreállítás irányában. Emellett meghatározza és frissíti az új szakpolitikai irányokat, valamint segíti az elért eredmények nyomon követését és értékelését. 
            
            
               A paktum ugyanakkor alapul szolgál az EU arra irányuló erőfeszítéseihez, hogy nemzetközi szinten példát mutasson, és előmozdítsa az alapvető értékek talaján álló viszonosságon alapuló egyenlő versenyfeltételeket, a kutatás és az innováció globális megközelítéséről szóló bizottsági közleményben
                  2
                meghatározottak szerint.
            
            
               A javaslat szerint a paktum egyetlen, nem kötelező erejű kezdeményezés, azaz tanácsi ajánlás formáját öltse, amely tükrözi az új EKT felé való haladás közös és megosztott törekvését.
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               E kezdeményezés jogalapja az EUMSZ 182. cikkének (5) bekezdése és 292. cikke. Az EUMSZ 292. cikkével összhangban a Tanács ajánlásokat fogadhat el, és a Bizottság javaslata alapján jár el minden olyan esetben, amikor a Szerződések előírják, hogy a jogi aktusokat a Bizottság javaslata alapján kell elfogadnia. Az EUMSZ 179. cikke szerint az Unió célja az, hogy egy európai kutatási térség létrehozásával, amelyen belül a kutatók, a tudományos ismeretek és a technológiák szabadon áramlanak, erősítse tudományos és technológiai alapjait, továbbá ösztönözze versenyképességének fejlődését – ideértve az Unió iparát is –, ugyanakkor támogasson minden szükségesnek ítélt kutatási tevékenységet.
            
            
               Az EUMSZ 181. cikkével összhangban az Európai Uniónak és a tagállamoknak a nemzeti politikák és az uniós politika kölcsönös összhangjának biztosítása érdekében össze kell hangolniuk kutatási és technológiafejlesztési tevékenységeiket. A Bizottság a tagállamokkal szorosan együttműködve megtehet minden hasznos kezdeményezést ezen összehangolás előmozdítása érdekében, különös tekintettel az iránymutatások és mutatók megállapítására, a bevált gyakorlatok cseréjének megszervezésére, valamint az időszakonkénti felülvizsgálat és kiértékelés szükséges elemeinek kialakítására irányuló kezdeményezésekre. Az Európai Parlamentet teljes körűen tájékoztatni kell.
            
            
               A 182. cikk (5) bekezdése megnyitja a lehetőséget a többéves keretprogramban tervezett tevékenységek kiegészítésére azáltal, hogy lehetővé teszi, hogy az Európai Parlament és a Tanács rendes jogalkotási eljárás keretében – a Gazdasági és Szociális Bizottsággal folytatott konzultációt követően – megállapítsa az Európai Kutatási Térség megvalósításához szükséges intézkedéseket.
            
            
               •Szubszidiaritás (nem kizárólagos hatáskör esetén) 
            
            
               Az Európai Kutatási Térség célja egy olyan térség létrehozása, ahol „a kutatók, a tudományos ismeretek és a technológiák szabadon áramlanak” (az EUMSZ 179. cikke). Többszintű kormányzási kezdeményezésként és a kormányzat egészére kiterjedő megközelítést végrehajtva – biztosítva, hogy a szakpolitikákat a kormányzás különböző szintjein és a különböző szakpolitikai területeken összehangolják – a kezdeményezés összhangban van a szubszidiaritás elvével. Tiszteletben tartja a tagállamok hatáskörét ezen a területen, miközben célja annak biztosítása, hogy a kutatási és innovációs politika szoros szinergiában működjön a kormányzat valamennyi (helyi, regionális, nemzeti és globális) szintjén, és olyan kezdeményezéseket vezet be, amelyek a nemzeti és regionális politikai válaszokhoz kapcsolódva és azokra építve európai szinten biztosítják az uniós hozzáadott érték túlnyomó részét. Ebből következően, mivel a javaslat nem tartozik az Európai Unió kizárólagos hatáskörébe, a szubszidiaritás elve érvényesül.
            
            
               •Arányosság
            
            
               A javasolt intézkedések az elérni kívánt célkitűzésekkel arányosak. A javaslat támogatja az új Európai Kutatási Térség célkitűzéseinek elérését. Kiegészíti a kutatóközpontú, értékalapú, kiváló és hatásorientált kutatási terület létrehozására irányuló tagállami erőfeszítéseket. A javaslat tiszteletben tartja a tagállamok gyakorlatait, és differenciált megközelítést alkalmaz, amely tükrözi a tagállamok eltérő gazdasági, pénzügyi és társadalmi helyzetét, valamint a kutatási rendszerek, az érintett intézmények és szervezetek sokféleségét. Az ajánlás figyelembe veszi, hogy a különböző nemzeti, regionális vagy helyi körülmények miatt a javasolt ajánlás végrehajtásában eltérések lehetnek.
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI 
            
         
         
            
               •Konzultációk az érdekelt felekkel
            
            
               Több rendezvényen gyűjtötték össze számos érdekelt fél véleményét. Az átállással foglalkozó EKT-fórum (amely informális bizottsági szakértői csoportként jött létre) tanácsadást nyújtott a Bizottságnak, és lehetővé teszi a tagállamok és az érdekelt felek véleményének strukturált módon történő figyelembevételét. A Bizottság felkérte az érdekelt feleket és az ernyőszervezeteket, hogy osszák meg véleményüket (pl. a 2021. április 20-i és május 25-i munkaértekezleten), és ezeket a véleményeket megfelelően figyelembe is veszik. 
            
            
               2021. április 15. és május 13. között nyilvános konzultációra is sor került a szélesebb nyilvánosság véleményének megismerése céljából.
            
            
               Mivel erről a kezdeményezésről az „Új EKT a kutatás és az innováció szolgálatában” című, nemrégiben kiadott bizottsági közlemény (COM(2020) 628 final) rendelkezik, az nagymértékben támaszkodik az új Európai Kutatási Térségről szóló közleményt alátámasztó elemző munkára és bizonyítékokra (SWD(2020) 214 final).
            
            
               •Hatásvizsgálat
            
            
               Hatásvizsgálatra nem került sor, mivel a kapcsolódó ütemterv azt írja le, hogy erről a kezdeményezésről az „Új EKT a kutatás és az innováció szolgálatában” című bizottsági közlemény (COM(2020) 628 final) rendelkezik. Ezért a javaslat nagymértékben támaszkodik az új Európai Kutatási Térségről szóló közleményt alátámasztó elemző munkára és bizonyítékokra (SWD(2020) 214 final).
            
            
               4.KÖLTSÉGVETÉSI VONZATOK
            
            
               Nem releváns
            
            
               5.EGYÉB ELEMEK
            
            
               Nem releváns
            
            
               
            
            
               2021/0230 (NLE)
            
            
               Javaslat
            
            
               A TANÁCS AJÁNLÁSA
            
            
               az európai kutatási és innovációs paktumról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre és különösen annak 182. cikke (5) bekezdésére, valamint 292. cikkének első és második mondatára,
            
            
               tekintettel az Európai Bizottság javaslatára,
            
            
               mivel:
            
            
               (1)2020. szeptember 30-án a Bizottság elfogadta az „Új EKT a kutatás és az innováció szolgálatában” című közleményt
                  3
               , amelyben új jövőképet vázolt fel az Európai Kutatási Térségre (EKT) vonatkozóan, és bejelentette, hogy kutatási és innovációs paktumra kíván javaslatot tenni. 
            
         
         
            
               (2)Az új Európai Kutatási Térségről szóló, 2020. december 1-jén elfogadott tanácsi következtetésekben
                  4
                a Tanács felszólítja a Bizottságot és a tagállamokat, hogy az új Európai Kutatási Térség megvalósítása érdekében 2021-ben dolgozzák ki az EKT szakpolitikai menetrendjét és a többszintű kormányzás modelljét. 
            
            
               (3)Az elmúlt két évtizedben az Európai Kutatási Térség megvalósítása hozzájárult néhány jelentős eredményhez olyan területeken, mint a kutatási infrastruktúrák, a nyílt tudomány, a nemzetközi együttműködés, a nemek közötti egyensúly a kutatásban és az innovációban, a közös programozás, a kutatói életpálya és a kutatók mobilitása. A közelmúltban azonban a kutatási és innovációs (K+I) beruházások előrehaladása lelassult, és további lépésekre van szükség e tendencia megfordítása érdekében.
            
            
               (4)A globális kihívások kezelése érdekében az EKT-n keresztül megvalósuló nemzetközi együttműködésnek figyelembe kell vennie az Unió külkapcsolatainak prioritásait, multilateralizmuson és célirányos nyitottságon kell alapulnia, és elő kell mozdítania az alapvető értékeken és közös keretfeltételeken alapuló egyenlő versenyfeltételeket és viszonosságot. 
            
            
               (5)A jövőre szabott EKT megvalósítása érdekében a koordinációs megközelítéstől el kell mozdulni a nemzeti politikák közötti szorosabb integráció felé. Ezért az „Új EKT a kutatás és az innováció szolgálatában” című bizottsági közlemény felszólít a tagállamok mozgósítására a kulcsfontosságú elvek és értékek mentén, valamint a közös kiemelt cselekvési területek meghatározására. Ez különösen fontos egy olyan időszakban, amikor megnövelt és célzottabb nemzeti finanszírozásra és reformokra van szükség a zöld és digitális kettős átállás felgyorsításához és a Párizsi Megállapodás céljainak az európai zöld megállapodás célkitűzéseivel összhangban történő végrehajtásához. 
            
            
               (6)Az Unióban zajló kutatás és innováció szilárd alapjainak megerősítéséhez közös elvekre és értékekre van szükség, kiemelve az értékeket (etika és feddhetetlenség; a tudományos kutatás szabadsága; a nemek közötti egyenlőség és esélyegyenlőség), a jobb munkakörülmények teremtését (a kutatók, a tudás és a technológia szabad áramlása; a kiválóságra való törekvés; értékteremtés) és az együttműködés fokozását (koordináció, koherencia, elkötelezettség; globális dimenzió; inkluzivitás; társadalmi felelősség).
            
            
               (7)Az együttesen megállapított közös prioritási területeknek egyértelműen jelezniük kell az érdekelt felek számára azokat a területeket és fellépéseket, amelyeket az Unió és tagállamai közös prioritásaiknak tekintenek, és amelyeken elkötelezik magukat az együttműködés mellett, stabil keretet teremtve a politikai döntéshozók, az állami finanszírozók, a magánbefektetők és a gazdasági szereplők számára.
            
            
               (8)A beruházások és reformok priorizálása érdekében a tagállamoknak meg kell erősíteniük azt a célkitűzést, hogy az EU GDP-jének 3 %-át kutatásra és fejlesztésre fordítsák, és frissíteniük kell a célkitűzést, hogy az tükrözze az új uniós prioritásokat, többek között az EU GDP-jének 1,25 %-át kitevő új, a tagállamok által 2030-ig uniós szinten összehangolt módon elérendő közpolitikai célt a magánberuházások mozgósítása és ösztönzése érdekében. A tagállamoknak továbbá önkéntes alapon vállalniuk kell, hogy 2030-ig a nemzeti kutatási és fejlesztési közfinanszírozás 5 %-át közös programokra és európai partnerségekre fordítják. A kutatási és fejlesztési beruházások GDP-arányos uniós átlagától elmaradó tagállamoknak beruházási erőfeszítéseiket arra kell irányítaniuk, hogy a következő 5 évben 50 %-kal növeljék a kutatásra és fejlesztésre fordított beruházásaik összességét.
            
            
               (9)Az EKT megerősítéséhez szorosabb együttműködésre van szükség az Európai Bizottság és a tagállamok között. Ez az egymástól való tanulást szolgáló egyszerűsített monitoring- és koordinációs rendszer létrehozásával és fokozott kétoldalú párbeszéddel érhető el.
            
            
               (10)Biztosítani kell az uniós és a nemzeti beruházások és reformok összehangolását a nemzeti kutatási és innovációs rendszerek megerősítése és uniós szintű hatásuk növelése érdekében: bár a nemzeti kutatási és innovációs politikák a nemzeti rendszerek fejlesztését a nemzeti célkitűzések felé mozdítják elő, az EKT célkitűzéseihez és más közös uniós prioritásokhoz is hozzájárulnak a közös érdekű stratégiai területeken.
            
            
               A KÖVETKEZŐKET AJÁNLJA A TAGÁLLAMOKNAK:
            
            
               1.A kutatás és az innováció értékei és elvei
            
            
               (1)Az érdekeltekkel szoros együttműködésben állapodjanak meg az Unión belüli kutatás és innováció közös értékeiről és elveiről, és alkalmazzák azokat belső kutatási és innovációs rendszereikben. Ezeket az értékeket és elveket a tagállamoknak és az Uniónak a harmadik országokkal való kapcsolataik során is elő kell mozdítaniuk az egyenlő versenyfeltételek és a közös keretfeltételek megteremtése érdekében.
            
            
               Az értékek megőrzése 
            
            
               a)A kutatás és innováció etikája és integritása: a kutatóknak, a kutatási eljárásoknak és a teljes kutatási és innovációs rendszernek szigorú etikai és feddhetetlenségi szabályoknak és gyakorlatoknak kell megfelelniük, amelyek a felelősségteljes és megbízható, jogtalan befolyásolástól mentes kutatás alapját képezik, a kiválóság elérésének előfeltételei, és alátámasztják a kutatók azzal kapcsolatos felelősségét, hogy védekezzenek az elfogultsággal és a módszertani kerülőutakkal szemben; 
            
            
               b)A tudományos kutatás szabadsága: az EKT szerves részét képező kutatási kultúra részeként, amely elengedhetetlen feltétele annak, hogy a kutatók szabadon, nyílt és biztonságos módon határozhassák meg kutatási kérdéseiket, elméleteiket és módszereiket, valamint tudást, adatokat és egyéb eredményeket hozzanak létre, osszanak meg és terjesszenek; 
            
            
               c)A nemek közötti egyenlőség és esélyegyenlőség: a nemek közötti egyensúly beépítése a kutatócsoportok minden szintjén, a nemek közötti egyensúly a döntéshozatalban, a nemi dimenzió integrálása a kutatás és az innováció tartalmába, valamint a tágabb értelemben vett sokszínűség figyelembevétele, beleértve többek között a nemi, etnikai és társadalmi sokszínűséget, a fogyatékossággal élőket és a megkülönböztetés minden formája elleni küzdelmet; 
            
            
               Jobb munkavégzés 
            
            
               d)Szabad mozgás: a kutatók és a kisegítő személyzet, a tudományos ismeretek és a technológia szabad mozgása; Ez magában foglalja a tudományos ismeretek, adatok és eszközök lehető legkorábbi, nevezetesen nyílt tudományos gyakorlatok révén történő megosztását, a vonzó és érdemeken alapuló karriereket, a kutatók és a műszaki személyzet készségeinek elismerését, a kutatói mobilitás keretfeltételeinek javítását, a tudományos élet és az ipar (és más ágazatok) közötti cserék ösztönzését, valamint az innováció terjesztését és a kutatási infrastruktúrákhoz, technológiai infrastruktúrákhoz és szolgáltatásaikhoz való nyílt hozzáférést; 
            
            
               e)A kiválóságra való törekvés: a kutatás lehető legmagasabb színvonalú programozása, lefolytatása és támogatása melletti elkötelezettséget jelenti, amelynek célja a kiválóság elérése és jutalmazása, amely a tudományos, technológiai, gazdasági, politikai és társadalmi hatás, valamint az általános európai tudásbázis bővítésének előfeltétele. Ennek megfelelően a kutatás és innováció állami támogatásának a kiváló minőségű ötletek kiválasztására és finanszírozására kell irányulnia – a minőség azt jelenti, hogy a kutatás világszínvonalú, nyílt, ellenőrizhető és megismételhető eredményeket hoz, és átlátható kutatási eljárások és módszertanok, valamint a korábbi eredmények szisztematikus újrafelhasználását lehetővé tevő kutatásirányítás révén valósul meg. A kutatásértékelési rendszernek – a kutatás, a kutatók, a csapatok és az intézmények számára – meg kell felelnie ennek az elvnek, és ennek megfelelően jutalmaznia kell a minőséget; az állami támogatásnak megfelelő egyensúlyt kell teremtenie a „tudásvágy által vezérelt” és a „célorientált” kutatás között; 
            
            
               f)Értékteremtés: ez azt jelenti, hogy növelni kell a kutatás és az innováció hatását azáltal, hogy Európa vezető szerepét a tudás-előállítás terén olyan releváns és fenntartható termékekké, szolgáltatásokká, folyamatokká és megoldásokká alakítják át, amelyek támogatják a polgárok jólétét, a gazdasági jólétet, a nyílt innovációt, a tényeken alapuló szakpolitikai döntéshozatalt és a nyitott stratégiai autonómiát; ez magában foglalja többek között a különböző szakpolitikák közötti együttműködést, a multidiszciplináris és ágazatközi együttműködés szereplői közötti szorosabb kapcsolat ösztönzését, valamint a kutatók által javasolt alapkutatás és annak az úttörő jelentőségű felfedezések létrejöttében és egy széles körű tudásbázis kialakításában betöltött szerepe előmozdítását; 
            
         
         
            
               Közös munka 
            
            
               g)Koordináció, koherencia és elkötelezettség: ez azt jelenti, hogy a tagállamok érvényesítik az európai dimenziót a nemzeti kutatási és innovációs politikákban, és biztosítják a nemzeti részvételt és elkötelezettséget az EKT prioritásainak sikeres végrehajtása iránt. A tagállamok az Unió támogatásával összehangolják kutatási és innovációs politikáikat és programjaikat a közös érdekű területeken, többek között annak biztosítása révén, hogy ezek kiegészítsék az uniós kutatási és innovációs keretprogramokat, elősegítve ezáltal az EKT-n belüli transznacionális együttműködést, valamint a közvetlen kutatási és innovációs beruházásokat és reformokat az EKT megvalósítása, valamint a zöld és digitális átállás felgyorsítása érdekében; 
            
            
               h)Globális dimenzió: A tagállamok kölcsönösen előnyös együttműködést és közös tevékenységeket folytatnak harmadik országokban és régiókban működő partnerekkel a kutatás és innováció területén, az Unió értékei és az e paktumban, az ENSZ fenntartható fejlődési céljaiban és más vonatkozó nemzetközi okmányokban meghatározott elvek alapján; 
            
            
               i)Inkluzivitás: A tagállamoknak törekedniük kell az EKT teljes potenciáljának kiaknázására annak érdekében, hogy globális szinten versenyképesek legyenek; Ennek megfelelően a kevésbé jól teljesítő tagállamoknak és régióknak fokozniuk kell a kutatási és innovációs rendszereik teljesítményének és méretének növelésére, valamint kapacitásaik – a humán és infrastrukturális kapacitást egyaránt beleértve – fejlesztésére irányuló erőfeszítéseiket, többek között a nemzeti finanszírozásuk és az uniós alapok közötti szinergiák biztosítása révén. Uniós szinten támogatni kell azokat az erőfeszítéseket, amelyek a kevésbé jól teljesítő régiókból származó kutatók és innovátorok és a kiváló európai hálózatok összekapcsolására irányulnak az egész Unióban; 
            
            
               j)Társadalmi felelősség: arra törekednek, hogy reagáljanak a társadalom szükségleteire, kibővítsék a kollektív kapacitásokat és nagyobb társadalmi hatást érjenek el, valamint növeljék a tudományba és az innovációba vetett bizalmat azáltal, hogy bevonják az érdekelt feleket, a helyi közösségeket és a polgárokat a kutatási és innovációs politikák tervezésébe és végrehajtásába, valamint biztosítják, hogy a szakpolitikák mozgékonyak legyenek, és képesek legyenek alkalmazkodni a váratlan kihívásokhoz. 
            
            
               2.A közös fellépés kiemelt területei 
            
            
               (2)Állapodjanak meg az EKT támogatására irányuló együttes fellépés alábbi prioritási területeiről, amelyek alapján a Bizottság és a tagállamok kidolgozzák az EKT szakpolitikai menetrendjében szereplő intézkedéseket, és megállapodnak azokról. Ezeknek az intézkedéseknek biztosítaniuk kell, hogy a tevékenységek szorosan igazodnak az Unión belüli kutatás és innováció ezen ajánlásban említett, közösen elfogadott értékeihez és elveihez, és megfelelő támogatást kapnak: 
            
            
               A valóban működő belső tudáspiac elmélyítése 
            
            
               a)Nyílt tudomány: Támogassák a valóban nyílt tudományos kultúrát Unió-szerte, beleértve a tudományos publikációkhoz és a kutatási adatokhoz való nyílt hozzáférés általános érvényesítését
                  5
               , valamint a nyílt tudomány elveinek és gyakorlatainak terjesztését és alkalmazását, figyelembe véve a diszciplináris és kulturális különbségeket, köztük a többnyelvűséget, a nyílt tudományos készségek fejlesztésének támogatását, valamint az alapul szolgáló digitális infrastruktúra és szolgáltatások továbbfejlesztését és integrálását; 
            
            
               b)Kutatási infrastruktúrák: Fejlesszék tovább az európai és nemzeti kutatási infrastruktúrákhoz – többek között az e-infrastruktúrákhoz – való nyílt hozzáférést, a tudás- és innovációs ökoszisztémákban betöltött integrációs szerepüket, valamint a partnerségek kialakításában, az erőforrások összevonásában és az európai nyílt tudományosadat-felhőhöz való kapcsolódásban rejlő potenciáljukat, és jobban aknázzák ki mindezeket. Ez elősegíti az európai tudomány globális versenyképességét, hozzájárul a kutatási és innovációs szakadék csökkentéséhez, és előmozdítja az EKT-n belüli inkluzivitást; ehhez többek között finanszírozási források szélesebb skáláját kell igénybe venni a világszínvonalú kutatási infrastruktúrák számára, és fel kell tárni a transznacionális és virtuális hozzáférés finanszírozásának új módjait; 
            
            
               c)Nemek közötti egyenlőség, esélyegyenlőség és inkluzivitás: Támogassák a nők tudományban és innovációban való szélesebb körű részvételét, valamint az egyenlőtlenségek felszámolására irányuló munkát – nemre, faji vagy etnikai származásra, vallásra vagy meggyőződésre, fogyatékosságra, korra vagy szexuális irányultságra való tekintet nélkül; 
            
            
               d)A kutatói életpálya és mobilitás, valamint a kutatásértékelési és a jutalmazási rendszer: Jobban ismerjék el a kutatói életpályát, tegyék azt vonzóbbá, és vértezzék fel a kutatókat az ahhoz szükséges képzéssel és készségekkel, hogy megfeleljenek a kutatói szereppel szembeni változó igényeknek szerte az Unióban; a Marie-Skłodowska-Curie-cselekvésekhez hasonló alapvető programokra építve, és biztosítva a velük való összhangot, ez stabil, vonzó, inkluzív, támogató és átlátható munka- és foglalkoztatási feltételek megteremtésével, valamint egyértelmű, jól ismert karrierlehetőségek biztosításával és a megalapozott pályaválasztáshoz nyújtott iránymutatással érhető el; ösztönözzék a kutatók kiegyensúlyozott mozgását az Unióban, valamint az ágazatok és a közigazgatások között; növeljék a kutatói pálya vonzerejét a világ minden tájáról érkező tehetségek számára. Fejlesszék tovább a kutatás, a kutatók, a csapatok és az intézmények jelenlegi kutatásértékelési rendszereit a minőség, a hatás, a nyílt tudományos gyakorlatok, a vezető szerep és a társadalom iránti elkötelezettség, valamint az iparral való együttműködés jutalmazása irányában; a kutatási eredmények és tevékenységek széles körét vegyék figyelembe, és sokféle életpályát tegyenek lehetővé. A jutalmazási rendszereknek kellő figyelmet kell fordítaniuk az átláthatóság biztosítására, az elfogultság, a megkülönböztetés és a tisztességtelen bánásmód elkerülésére. Ezt megfelelő mutatók alkalmazásával átláthatóvá kell tenni;
            
            
               e)A tudás hasznosítása: Fokozzák a kutatási és innovációs szereplők – köztük a jelenleg nem aktív szereplők – közötti együttműködést és összekapcsolódásokat, emellett jobban hangolják össze a szakpolitikákat és programokat európai, nemzeti és regionális szinten, különösen a tudás hasznosítására, a kutatási eredmények terjesztésére, a továbbképzésre és az immateriális eszközökkel való gazdálkodásra vonatkozó kereteken keresztül; 
            
            
               f)Globális szerepvállalás: Dolgozzanak ki koherens globális szerepvállalási stratégiát és közös eszközöket, amelyek előmozdítják a kutatás és az innováció közös európai értékeit és elveit a nemzetközi együttműködés tekintetében, és kiaknázzák az európai kutatás vonzerejét; biztosítsák Európa tudományos és innovációs stratégiai autonómiáját a nyitott gazdaság megőrzése mellett; mozdítsák elő az alapvető értékeken alapuló egyenlő versenyfeltételeket és viszonosságot; bővítsék a kutatási és innovációs partnerségeket, továbbá erősítsék meg a harmadik országokkal és a regionális szervezetekkel való együttműködést. 
            
            
               A zöld és digitális kettős átállás kihívásainak együttes kezelése, valamint a társadalom EKT-ban való részvételének növelése 
            
            
               g)Kihívásokon alapuló EKT-intézkedések: ha a Bizottság és a tagállamok – beleértve a tagállamok régióit, városait és településeit is – szorosabban együttműködnek azzal a céllal, hogy a kutatáson és innováción alapuló megoldások előmozdítása és a potenciális fenyegetések enyhítése érdekében ösztönözzék a reziliensebb és fenntarthatóbb ágazati politikák kidolgozását és végrehajtását; ezek az intézkedések különféle együttműködési formákat ölthetnek, mint például a Horizont Európa küldetései, az európai partnerségek, köztük az EIT tudományos és innovációs társulásai (EIT TIT-ek), a közös programozási kezdeményezések, a többoldalú szövetségek és más szervezetek támogatása, és olyan új, tartós kihívások kezelésére hozhatók létre, mint az éghajlatváltozás, az energetikai és digitális átállás, a migráció, a műanyagok okozta szennyezés, a rák vagy a közegészségügyi veszélyek; ezeknek az intézkedéseknek a tudományágak teljes spektrumának hozzájárulására kell épülniük, lehetővé téve a kihívások átfogó kezelését; támaszkodhatnak az olyan meglévő koordinációs kezdeményezések tapasztalataira, mint a stratégiai energiatechnológiai terv (SET-terv) és az ERAvsCorona kezdeményezés példája, amely megmutatta annak fontosságát, hogy az Unió, a tagállamok és a társult országok közötti szoros koordináció, közös tervezés, együttműködés, adatmegosztás és közös finanszírozás révén kombinált erőt mozgósítsunk annak érdekében, hogy gyorsan megtaláljuk a választ a közös cél elérése érdekében; 
            
            
               h)Szinergiák a kutatási és innovációs politika, az oktatás és az uniós készségfejlesztési program között: A kutatás és az innováció, valamint a (felső)oktatás az innováció, a tudás-előállítás, -terjesztés és -felhasználás kulcsfontosságú mozgatórugói. Intézkedésekre van szükség az EKT és az európai felsőoktatási térség (EHEA) közötti szinergiák fejlesztéséhez és kiaknázásához, különösen felsőoktatási intézmények és kutatási infrastruktúrák, többek között e-infrastruktúrák, valamint az Európai Innovációs és Technológiai Intézet és azok tudományos és innovációs társulásai (EIT TIT-ek) révén; nyújtsanak iránymutatást és támogatást az érintett érdekelt felek számára a felsőoktatási rendszer magasabb szintű együttműködésre, befogadásra, kiválóságra és digitalizációra való átállásához, többek között az „Európai Egyetemek” kezdeményezés továbbfejlesztésének támogatása révén, amely kezdeményezés mérvadó az Unió modern, befogadó és jövőorientált felsőoktatási intézményei számára; emellett dolgozzanak ki és hajtsanak végre olyan kezdeményezéseket, amelyek célja, hogy a kutatókat a munkaerőpiac által megkövetelt valamennyi készséggel felvértezzék, és célzott képzések révén fejlesszék és átképezzék a kutatókat; 
            
            
               i)Szinergiák a kutatási és innovációs politika és az iparpolitika között az innovációs ökoszisztémák fellendítése érdekében: A kutatás és az innováció, valamint a dinamikus ipar a versenyképesség és a nyitott stratégiai autonómia két fő mozgatórugója. Ezért intézkedésekre van szükség az EKT és az aktualizált ipari stratégia
                  6
                közötti szinergiák fejlesztéséhez és kiaknázásához, különösen a kutatási és technológiai infrastruktúrák, a felsőoktatási intézmények, a Horizont Európa keretében létrejövő partnerségek, köztük az EIT TIT-jei, ipari szövetségek és közös ipari technológiai ütemtervek révén (az alapkutatástól a bevezetésig) a kulcsfontosságú stratégiai területeken; ezeket az intézkedéseket a tagállamokkal, az iparral (beleértve a kkv-kat is) és a kutatás és innováció egyéb érdekelt feleivel közösen kell kidolgozni, és a köz- és magánberuházások összehangolásának segítése érdekében egyes technológiai területeket priorizálni kell; 
            
            
               j)Aktívabb polgári és társadalmi szerepvállalás a kutatás és innováció minden dimenziójában: pl. a polgárok véleménye és részvétele felhasználásának elősegítése és az erre való kapacitás tudatosítani fogja a kutatás és az innováció által az emberek mindennapi életébe hozott előnyöket és hatásokat, nagyobb változatosságot biztosít a kutatási és innovációs politika megtervezésére és végrehajtására vonatkozó megközelítésekben, és növeli a K+I jelentőségét a társadalom számára, különösen azáltal, hogy elfogadhatóbbá teszi azt a polgárok számára, az új megoldásokat pedig megfizethetőbbé teszi; 
            
            
               A kutatási és innovációs kiválósághoz való hozzáférés bővítése Unió-szerte 
            
         
         
            
               k)Több beruházás és reform az alacsonyabb kutatási és innovációs teljesítménnyel rendelkező országokban és régiókban: ez azt jelenti, hogy mobilizálni kell a kutatási és innovációs beruházások uniós és nemzeti finanszírozását, a szükséges kutatási és innovációs reformok elindításához nyújtott támogatással és támogatással együtt; 
            
            
               l)Szinergiák az uniós, nemzeti és regionális finanszírozási programok között: ösztönözni és erősíteni kell az uniós finanszírozási programok és a nemzeti és regionális kutatás- és innovációfinanszírozási rendszerek – különösen a Horizont Európa, a kohéziós politika és a reziliencia- és helyreállítási eszköz – közötti szinergiákat; 
            
            
               m)Fokozott együttműködési kapcsolatok az alacsonyabb kutatási és innovációs teljesítménnyel rendelkező országokból származó, kutatást végző szervezetekkel, és e szervezetek kiválóságon alapuló integrálása az európai tudományos hálózatokba és innovációs ökoszisztémákba; 
            
            
               Az összehangolt kutatási és innovációs beruházások és reformok előmozdítása 
            
            
               n)Támogatás a hosszú távú kutatási és innovációs beruházások és szakpolitikai reformok priorizálásához és biztosításához: valamennyi kormányzati szinten (uniós, nemzeti és regionális), beleértve a szabályozói tesztkörnyezeteket és a kísérleti rendelkezéseket; kialakításuknak, végrehajtásuknak és értékelésüknek együtt kell járnia a szinergiák és a hatás maximalizálása érdekében; 
            
            
               o)A kutatási és innovációs beruházások összehangolása: az összehangolt beruházásokban és reformokban rejlő potenciál azonosításának és megvalósításának támogatása annak érdekében, hogy erősítsék az EKT dimenzióját az Unió valamennyi kormányzati szintjén, és maximalizálják az EKT hatását az Unió tudományos és innovációs rendszereinek javára. 
            
            
               3.A beruházások és reformok priorizálása 
            
            
               (3)Helyezzék előtérbe azokat a beruházásokat és reformokat, amelyek megfelelnek az EKT prioritásainak, és biztosítják a szükséges feltételeket és támogatást az erőteljesebb nemzeti és regionális szintű kutatási és innovációs magánberuházáshoz azáltal, hogy reális, de ambiciózus uniós és nemzeti szintű önkéntes célokat határoznak meg a kutatási és fejlesztési beruházásokra vonatkozóan: 
            
            
               a)Az állami kutatási és fejlesztési kiadások, valamint a kutatási és innovációs fókuszú magánberuházások eredményességük és hatékonyságuk maximalizálása, valamint gazdasági és társadalmi hatásuk biztosítása érdekében megfelelő szakpolitikai és szabályozási keretet igényelnek; ezzel szemben a kutatás- és innovációpolitikai keret megreformálásához vagy az átalakítást célzó menetrend végrehajtásához megfelelő erőforrások (pl. finanszírozás, emberi erőforrások, készségek, kutatói álláshelyek) mozgósítására van szükség a változás ösztönzése, valamint a kutatási és innovációs rendszer teljesítményének és kimenetének javítása érdekében; 
            
            
               b)A kutatási és fejlesztési beruházási célok nemcsak a kutatási és fejlesztési kiadások növekedésének általános ütemét ösztönzik, hanem a minőségre jobban összpontosító célkitűzéseket is tükröznek a tudományos, technológiai, társadalmi vagy ipari irányok tekintetében; ez különösen igaz az EKT prioritásait támogató állami kutatási és fejlesztési kiadásokra, beleértve a nemzeti kutatási és innovációs rendszerek reformját, a fenntartható és versenyképes gazdaságot és a kettős átállást; 
            
            
               (4)Erősítsék meg azon szándékukat, hogy az uniós szintű kutatási és fejlesztési beruházásokat az alábbiak szerint növelik: 
            
            
               a)a kutatásra és fejlesztésre fordított összes kiadást az EU GDP-jének 3 %-ára növelik („3 %-os cél”); 
            
            
               b)2030-ig a kutatásra és fejlesztésre fordított teljes közberuházási értéket az EU GDP-jének 1,25 %-ára növelik; 
            
            
               c)2030-ig a közös programokra, kutatási infrastruktúrákra és európai partnerségekre fordított nemzeti kutatási és fejlesztési kiadások arányát a nemzeti K+F finanszírozás 5 %-ára növelik; 
            
            
               d)a kutatási és fejlesztési kiadások teljes összegét a következő 5 évben 50 %-kal növelik a kutatási és fejlesztési kiadások GDP-arányos uniós átlagától elmaradó tagállamok esetében. 
            
            
               (5)Önkéntes alapon állapítsanak meg nemzeti beruházási célokat az alábbiakra vonatkozóan: 
            
            
               a)a kutatásra és fejlesztésre irányuló tervezett közberuházások értéke, a GDP százalékában kifejezve; 
            
            
               b)a közös programokra, kutatási infrastruktúrákra és európai partnerségekre lekötött nemzeti kutatási és fejlesztési közkiadások százalékos aránya; 
            
            
               c)a kutatási és fejlesztési kiadások teljes összegének várható növelése a kutatási és fejlesztési kiadások GDP-arányos uniós átlagától elmaradó tagállamok esetében. 
            
            
               4.Szakpolitikai koordináció 
            
         
         
            
               (6)Hajtsanak végre megerősített nyomonkövetési és koordinációs mechanizmust, amely biztosítja az EKT prioritásai felé történő előrehaladást. Ehhez a következők szükségesek: 
            
            
               a)Uniós szintű koordináció és támogatás a stratégiai tervezés és kialakítás szakaszaitól a végrehajtási és nyomonkövetési szakaszokig, egyszerűbb és kevésbé megterhelő szakpolitikai eszközök és folyamatok segítségével: 
            
            
               –Az EKT közös szakpolitikai menetrendje, amely meghatározza az EKT összehangolt módon végrehajtandó, közösen elfogadott intézkedéseit, támogatva az e paktumban meghatározott közös kutatási és innovációs elveket és az EKT prioritásait. Az EKT szakpolitikai menetrendjének egyértelműnek és megvalósíthatónak kell lennie, amely meghatározza és leírja az egyes fellépéseket azok végrehajtását szem előtt tartva (uniós és/vagy nemzeti szinten);
            
            
               –EKT-szakpolitikai online platform, amely a következőkre vonatkozó jelentéstételre szolgál: i. az EKT szakpolitikai menetrendjének (uniós és nemzeti szintű) végrehajtása, valamint ii. az e paktumban meghatározott elveket és az EKT kiemelt területeit támogató egyéb beruházások, reformok és tevékenységek;
            
            
               –EKT-eredménytábla, amely az EKT prioritásaihoz kapcsolódó mutatók és kvalitatív elemzések kombinációja segítségével nyomon követi az EKT célkitűzéseinek megvalósítása terén nemzeti és uniós szinten elért eredményeket. Az EKT-eredménytáblát rendszeresen frissíteni kell;
            
            
               –Rendszeres két- és többoldalú szakpolitikai párbeszéd a tagállamok és a Bizottság között az EKT-re vonatkozó szakpolitikai menetrend végrehajtásának támogatása érdekében, különösen a bevált gyakorlatok megosztása és az egymástól való tanulás révén, amelyre az EKT átalakulással foglalkozó fórumán kerül sor. A Bizottság további támogatást fog nyújtani a Horizont szakpolitika-támogató eszközön (PSF) és a technikai támogatási eszközön (TSI) keresztül.
            
            
               b)A Bizottság és a tagállamok közös megállapodása egy közös EKT-szakpolitikai menetrendről, amely az EKT-eredménytáblán és az Európai Kutatási és Innovációs Tanácsadó Bizottság (ERAC) által nyújtott stratégiai tanácsadáson alapul, az érdekelt felek megfelelő bevonását követően. Az EKT átalakulással foglalkozó fóruma készíti elő az EKT politikai menetrendjének tervezetét. 
            
            
               c)Az EKT szakpolitikai menetrendjére vonatkozó megállapodást követően a tagállamok és a Bizottság információt cserélnek azokról a szakpolitikáikról és programjaikról, amelyek hozzájárulnak az EKT szakpolitikai menetrendjének végrehajtásához, tágabb értelemben pedig az e paktumban meghatározott elvekhez és prioritásokhoz. Ez az információcsere a jelenlegi szakpolitikák és programok végrehajtására, valamint a jövőbeli szakpolitikák és programok tervezésére vonatkozó információkra terjed ki, amelyeket az EKT-szakpolitikai online platformon keresztül osztanak meg. 
            
            
               d)A Bizottság áttekinti az EKT szakpolitikai menetrendjének nemzeti szintű végrehajtását, és éves jelentést tesz közzé az EKT megvalósításának aktuális állásáról, beleértve az egyes tagállamok által elért eredményekről szóló egyedi jelentéseket is. Ez alapul szolgál majd a tagállamok és a Bizottság közötti rendszeres szakpolitikai párbeszédhez. 
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
               
            
         
         
            
                  
                     (1)
                  
                        A COM(2020) 628 final közlemény négy stratégiai célkitűzést javasol annak biztosítása érdekében, hogy az új EKT megfeleljen az előttünk álló kihívásoknak: i. a beruházások és reformok priorizálása, ii. a kiválósághoz való hozzáférés javítása, iii. a kutatás és innováció területén elért eredmények gazdasági hasznosítása, iv. az EKT elmélyítése. 
               
               
                  
                     (2)
                  
                        COM(2021) 252 final.
               
               
                  
                     (3)
                  
                        COM(2020) 628 final.
               
               
                  
                     (4)
                  
                        135673567135673567/20.
               
               
                  
                     (5)
                  
                        azaz „a szükséges zártság melletti lehető legnagyobb mértékű nyitottság” elvét követve
               
               
                  
                     (6)
                  
                        A 2020. évi új iparstratégia frissítése: Erősebb egységes piac kiépítése Európa fellendülése érdekében (COM(2021) 350 final).